b'\n_START_ARTICLE_\nIsaac Abrabanel\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nIsaac Abrabanel syntyi Lissabonissa vuonna 1437 hovimies ja kauppiasperheeseen. Nuorena h\xc3\xa4n sai sek\xc3\xa4 uskonnollisen ett\xc3\xa4 sekulaarin koulutuksen. 25-vuotiaaksi menness\xc3\xa4 h\xc3\xa4n oli jo pit\xc3\xa4nyt puheita Raamatun sis\xc3\xa4ll\xc3\xb6st\xc3\xa4 synagogassa. Is\xc3\xa4ns\xc3\xa4 Judahin tavoin h\xc3\xa4n toimi Portugalin kuningas Alfonso IV:n taloudenhoitajana ja johti taloutta menestyksekk\xc3\xa4\xc3\xa4sti. Alfonson vallan perinyt Jo\xc3\xa3o II syytti h\xc3\xa4nt\xc3\xa4 salaliitosta, mink\xc3\xa4 takia h\xc3\xa4nen piti paeta Kastiliaan kahdeksi vuodeksi vuonna 1481. Kastiliassa h\xc3\xa4n yritti ep\xc3\xa4onnistuneesti est\xc3\xa4\xc3\xa4 juutalaisten karkoituksen maasta. Vuonna 1492 h\xc3\xa4n muutti Napoliin Ferdinand I:n palvelukseen. Vuonna 1503 h\xc3\xa4n muutti lopulta Venetsiaan, miss\xc3\xa4 h\xc3\xa4n osallistui muun muassa Venetsian ja Portugalin v\xc3\xa4lisen diplomatian hoitoon. Abranel kuoli Venetsiassa vuonna 1508.\n_START_SECTION_\nTeokset\n_START_PARAGRAPH_\nAbrabanel teki suurimman osan teoksistaan Italiassa ja suurin osa niist\xc3\xa4 julkaistiin 1500-luvulla. Teoksissa on usein viittauksia Maimonideksen kirjoituksiin, joita Abrabanel usein kritisoi. H\xc3\xa4nen filosofinen tuotantonsa onkin l\xc3\xa4hinn\xc3\xa4 Maimonideksen kommentteja. Erityisesti h\xc3\xa4n kommentoi Maimonideksen teosta Eksyneiden opas ja teorioita maailmasta, sen synnyst\xc3\xa4 ja juutalaisuuden perusteita. H\xc3\xa4n uskoi luomisen voineen tapahtua vain ex nihilo, eli tyhj\xc3\xa4st\xc3\xa4. Profeetoista ja profetioista h\xc3\xa4n oli samaa mielt\xc3\xa4 Maimonideksen kanssa ja uskoi, ett\xc3\xa4 profeetaksi saattoi tulla vain puhdassyd\xc3\xa4mminen henkil\xc3\xb6, joka saattoi muuten olla kuka tahansa Jumalan teht\xc3\xa4v\xc3\xa4\xc3\xa4n valitsema. Maimonideksen esitt\xc3\xa4mist\xc3\xa4 juutalaisuuden 13 prinsiipist\xc3\xa4 Abrabanel oli sit\xc3\xa4 mielt\xc3\xa4, ett\xc3\xa4 mik\xc3\xa4\xc3\xa4n niist\xc3\xa4 ei voinut olla toista t\xc3\xa4rke\xc3\xa4mpi, koska ne olivat kaikki luonteeltaan yliluonnollisia. Abrabanel arvosteli my\xc3\xb6s joissain Raamatun kohdissa h\xc3\xa4nen mielest\xc3\xa4\xc3\xa4n ilmenev\xc3\xa4\xc3\xa4 tukea monarkialle. H\xc3\xa4nen mielest\xc3\xa4\xc3\xa4n esimerkiksi Venetsiassa ja Genovassa vallinnut teht\xc3\xa4viins\xc3\xa4 valittujen tuomarien hallitusmuoto oli monarkiaa parempi. T\xc3\xa4t\xc3\xa4 mallia h\xc3\xa4n ehdotti my\xc3\xb6s mahdollisen uuden Israelin hallinnon muodoksi. H\xc3\xa4n oli my\xc3\xb6s sit\xc3\xa4 mielt\xc3\xa4, ettei tuleva messias olisi kuningas, vaan tuomari ja profeetta.'